આઇટી ક્ષેત્રે થર્ડ-બિગેસ્ટ જાયન્ટ ઓરેકલ કૉર્પોરેશને નવેમ્બર ૨૦૧૧માં પૂરા થયેલા ક્વૉર્ટરલી ગાળામાં માત્ર બે ટકાના વધારા સાથે ૮૮૦ કરોડ ડૉલરની આવક દર્શાવી છે. દાયકામાં કંપનીએ પ્રથમ વાર ધારણા કરતાં નબળો દેખાવ કર્યો છે, જે વૈશ્વિક સ્લોડાઉનનું સીધું પરિણામ કહી શકાય. ઘરઆંગણે પણ ડિસેમ્બર ક્વૉર્ટરનાં રિઝલ્ટ માથે છે. આપણી કંપનીઓની હાલત ઓરેકલ જેવી હશે એવી આશંકાથી સેન્સેક્સ સાધારણ સુધારામાં હોવા છતાં આઇટી શૅરોમાં નબળાઈ હતી. આ ઇન્ડેક્સના ૧૦માંથી નવ શૅર ડાઉન હતા. એકમાત્ર ફાઇનૅન્શિયલ ટેક્નૉલૉજીઝ પોણાબે ટકા વધી ૫૫૨ રૂપિયા આસપાસ બંધ હતો. એમ્ફાસિસ સવાપાંચ ટકા, વિપ્રો ૨.૮ ટકા, ટીસીએસ એક ટકો, પટણી કમ્પ્યુટર ૧.૧ ટકો, એનઆઇઆઇટી ટેક્નો ૧.૪ ટકા, ઇન્ફોસિસ ૧.૩ ટકા, હિન્દુજા ગ્લોબલ ૧.૯ ટકા, માઇન્ડ ટ્રી ૧.૨ ટકા નરમ બંધ આવ્યા હતા.